
A zöld adórendszer lehetőségei

Mi is az a zöld adórendszer és milyen lehetőségek rejlenek benne? Vajon zöld-e a magyar adórendszer? Vagy a „szomszéd adórendszer mindig zöldebb”? Azaz az európai átlaghoz képest a hazai adórendszer és költségvetés vajon figyelembe veszi-e a környezetvédelmi szempontokat?
A dolgozat megírása során felmerült kérdéseimre a választ elsődlegesen jogszabályelemzéssel, teleologikus értelmezéssel, deduktív és összehasonlító módszerek alkalmazásával – figyelemmel a statisztikai adatgyűjtés és adatfeldolgozás rendelkezésre álló módjaira – kívántam feltárni.
Ezen kérdések megválaszolása céljából a dolgozat struktúrája az alábbi logikai vázra épül: elsőnek meghatározom a zöld adó, illetve a zöld adórendszer fogalmát, lényegét. Ezt követően az energia adóztatásának általános kérdéseit vizsgálom uniós szinten, ugyanis e kapcsán került újra előtérbe a zöld adórendszer kedvező gazdaságpolitikai hatása, ezért bevezetésének, illetve mainál kiterjedtebb alkalmazásának ösztökélése.
Kutatásom tárgyának aktualitását mi sem igazolja jobban, hogy 2012 áprilisában az Európai Parlament elfogadta az energiaadó-irányelv felülvizsgálatáról szóló bizottsági jelentést, mely új irányokat jelölt ki a tagállami adóreformok tekintetében.
Hipotézisem, hogy a zöld adórendszer bevezetése – mely elképzelést az elmúlt évtizedekben számos ország (köztük Magyarország is) félresöpört a pénzügyi nehézségek megoldási lehetőségei közül – már nemcsak egy távoli képzet, hanem egy olyan, az Európai Unió által is támogatott irányvonal, amely megvalósítható eszköze, megoldása a gazdasági-pénzügyi válságnak. Ennek igazolása érdekében mind uniós, mind hazai szinten az energiaadózás, illetve a környezetvédelmi adózás pénzügyi aspektusait veszem górcső alá, továbbá a környezetvédelmi adóreform lehetséges pozitív hatásait mutatom be.
Kutatásaim eredményeként tanulmányom utolsó fejezetében de lege ferenda javaslatokat fogalmazok meg, hogy hogyan lehetséges pusztán a jogszabályok változtatásával, az adóterhek növelése nélkül több milliárdos államháztartási bevételi többletre szert tenni a zöld adórendszer bevezetésével – zöld adóreform keretében. Látnunk kell ugyanis, hogy a gazdasági, pénzügyi válság nemcsak veszély, hanem lehetőség is új irány(ok) meghatározására!



